Top Gear kårer Volkswagen ID. Buzz til Årets Elbil

Det er godt at være i god tid. Det ikoniske engelske bilprogram Top Gear har kåret Volkswagen ID. Buzz til Årets Elbil. Bilen kommer først på vejene til efteråret. Bussen blev af dommerne lovprist for sit ikoniske design, der er inspireret af den originale Volkswagen T1 – bedre kendt som Folkevognsrugbrødet. Høj kvalitet og dynamiske køreegenskaber var også nogle af de egenskaber, der blev fremhævet ved ID.-familiens nyeste medlem.

Top Gear-redaktionen fremhævede også interiørets dimensioner i ID. Buzz. Deriblandt et bagagerum, der er dobbelt så stort som det, du har i en standard SUV.

– Folk, der foregiver at have en aktiv livsstil, kører en SUV, men dem, der rent faktisk har en aktiv livsstil, kører i en Volkswagen bus, sagde Ollie Marriage, testchef på Top Gear-magazine, i forbindelse med kåringen.

– Alle, vi mødte, elskede, at mærket har genfundet magien og syntes, at Buzz’en er en frisk og inspirerende fornyelse. Er det ikke fantastisk, at Volkswagen endelig har haft modet til at genopfinde originalen? Det er forførende enkelt og alligevel aldeles opløftende. Og det er derfor, at vi syntes, at det er Årets Elbil, siger han videre.

Oplades på en halv time

ID. Buzz er ligesom ID.3 og ID.4, bygget på MEB-platformen. Den har et 77 kWh stort batteri placeret i bunden af bilen og 204 hk elmotor integreret i bagakslen. Bilen kan lynlade med op til 170 kW og lade batteriet op fra 5 til 80 procent strøm på en halv time.

ID. Buzz introduceres i første omgang som en fem-personers MPV og varevogn. Senere følger versioner med længere akselafstand og plads til 6 eller 7 personer, og sidst men ikke mindst indgår en California-campingbus også i fremtidsplanerne.

Den kommer som nævnt på vejene til efteråret. Men allerede i løbet af maj måned vil man i visse europæiske lande kunne forudbestille bilen. Det vides ikke hvornår vi danskere får lov. Prisen må vi også vente med, men rygterne siger, at den starter ved omkring 450.000 danske kroner.

Læs flere detaljer om Volkswagen ID. Buzz her.

Top Gear kårer Volkswagen ID. Buzz til Årets Elbil