Batteriproblemer sætter ID. Buzz produktion på pause

Er du en af dem, der har forudbestilt Volkswagen ID. Buzz, kan du risikere at måtte vente lidt længere. Volkswagen har nemlig måttet indstille produktionen i Hannover, skriver tyske medier. Årsagen er problemer med batteriet.

Fejlen skal være opdaget i forbindelse med en kvalitetskontrol hos en unavngiven underleverandør.

Præcis hvad fejlen betyder, er uklart, men ifølge oplysninger skulle nogle battericeller ikke levere nok energi. Det påvirker batteriets rækkevidde og levetid.

Produktionen af den elektriske familiebus gik i gang tidligere i juni måned og indtil videre er der produceret 500 eksemplarer. Ifølge Volkswagen udgør fejlen ikke nogen sikkerhedsrisiko. Andre elbiler, der er baseret på MEB-platformen, er ikke berørt.

Volkswagen ID. Buzz kommer i to varianter herhjemme, nemlig en personbilsmodel med fem sæder og en varevogn. Prisen for bilen starter ved 490.000 kroner. Leveringerne skulle efter planen begynde til september. Læs mere om specs og priser i denne artikel.

Batteriproblemer sætter ID. Buzz produktion på pause